'Sy het haar ma se beeld gesien, toe spring sy' | Netwerk24
Deur Brandon Nel 11 Junie 2019 15:43
Sy het 'n beeld van haar oorlede ma buite die venster gesien. Toe spring sy.
So vertel 'n broer van Taylië Chamondré Jaap (19), 'n BSc-student in haar eerste jaar aan die Universiteit Stellenbosch (US), wat net meer as twee weke gelede twee verdiepings ver uit die Serruria-koshuisgebou geval het.
"Hoe is 'n mens veronderstel om iets te verwerk waarmee jy nog nooit vantevore te doen gehad het nie?" vra hy met verwysing na haar ma se dood.
Haar ma, Alicia Jaap, is in 2011 wreed aangerand en het as gevolg hiervan 'n ernstige beroerte gehad, berig Huisgenoot. Sy is in 2016 dood.
Lees ook: Aanneemouers gebroke ná Matie se 2-verdieping val
Taylië Chamondré Jaap
Die broer, wat nie geïdentifiseer wil word nie omdat die familie nie gemaklik voel om oor die gebeure te praat nie, sê dit was vir Jaap moeilik om haar ma se dood te verwerk. "Hulle het 'n baie hegte band gehad, die een kon nie sonder die ander nie."
Hy ontken gerugte dat drank 'n rol gespeel het.
Sy sterk maar moeilik aan, sê hy. "Net sodra ons dink dis 'n tree in die regte rigting, dan is dit weer twee treë agteruit."
Met Netwerk24 se besoek het sy doodstil in die bed gelê en uitgemergel gelyk. Sy het soms haar oë vir 'n rukkie oopgemaak, maar het nie op die mense om haar gereageer nie.
Haar hospitaalbed is omring met blomme, word-gou-gesond-kaartjies en sjokolade van ondersteuners.
Haar broer sê die familie waardeer die ondersteuning geweldig en dat sy suster dit alles sal kan geniet as sy weer op die been is.
Hy en 'n familievriend het Maandagaand weer langs haar bed gebid: "Here, ek staan klein en ongelooflik nederig voor U vanaand.
"U ken ons familie se seer wat ons tans moet dra.
"Ons familie het al soveel keer in die verlede uitmekaar gespat, maar ons erken dat U ons bymekaar wil bring in U naam deur ons sterker te maak, ons een te maak.
"Vanaand, glo ons dat U vir Taylië ten volle sal genees en haar styf vashou, ek bid dit in U Heilige en Almagtige naam."
Sy oë is oop terwyl hy bid. "Jy moet die Here oop oë in die gesig staar, onbeskaamd."
Met trane in sy oë kyk hy na sy suster. Hy sê as haar ma nog hier was, sou dinge anders gewees het. Haar ma "was al wat daardie kind staande gehou het".
Die gebou waaruit Taylië Jaap geval het. Foto: Edrea du Toit
Sy is volgens hom nie iemand wat sommer haar emosies wys nie. Sy het "alles op haar eie manier verwerk – in stilte . . . alleen".
Iemand wat tydens die voorval saam met Jaap in die kamer was, het die gebeure aan die familie beskryf.
"Wat gebeur het is eenvoudig: Sy het teruggekom van die 'biblioteek' af, skaars haar goed neergesit, haar ma gesien en gespring, daar is niks meer of niks minder nie," vertel hy.
Rapport het vroeër berig dat sy omstreeks 01:00 tuisgekom het nadat sy in die Neelsie-studentesentrum vir die eksamen gestudeer het.
Haar broer meen Jaap het gemengde emosies ervaar toe sy die visioen van haar ma sien. "Sy was waarskynlik opgewonde, bang en net gereed om in haar ma se arms te spring."